
          RAPORT

asupra proiectului de Lege pentru aprobarea Ordonanţei de urgenţă nr.143/2000 privind organizarea studiilor de masterat din România

În urma examinării proiectului de Lege pentru aprobarea Ordonanţei de urgenţă nr.143/2000 privind organizarea studiilor de masterat din România, în şedinţa din 9 mai 2001, Comisia a hotărât că acesta nu poate fi acceptat şi propune Plenului respingerea pentru următoarele motive:
- proiectul de lege aşa cum este redactat preia reglementări deja existente în Legea învăţământului nr.84/1995, republicată, pentru organizarea studiilor postuniversitare de masterat;

- prevederea ca durata studiilor de licenţă sau de diplomă cumulată cu durata studiilor de masterat să nu depăşească 12 semestre este confuză, putând conduce la interpretări eronate privind durata programelor universitare din domeniul ştiinţelor inginereşti;

- prevederile privind corelarea programului de masterat cu cel de doctorat sunt deja reglementate în Hotărârea de Guvern nr.57/1999 privind organizarea şi desfăşurarea doctoratului.

Ordonanţa menţionată a fost propusă pentru suspendare prin Ordonanţa de urgenţă a Guvernului nr.295/2000. În raport de obiectul şi conţinutul său, proiectul de lege face parte din categoria legilor ordinare.

